b'\n_START_ARTICLE_\nHedebygade\n_START_PARAGRAPH_\nHedebygade er en gade p\xc3\xa5 Vesterbro i K\xc3\xb8benhavn, der g\xc3\xa5r fra T\xc3\xb8ndergade til Enghavevej. Gaden er en sidegade, der hovedsageligt er pr\xc3\xa6get af etageejendomme. Omtrent halvvejs er der en lille fredeliggjort sidegade med beplantning og cykelstativer. Oprindelig hed gaden Lille Enghavevej, men i 1904 blev navnet \xc3\xa6ndret til Hedebygade efter den store handelsby Hedeby i Sydslesvig fra vikingetiden._NEWLINE_Forfatteren Tove Ditlevsen (1917-1976) havde sit barndomshjem i baghuset nr. 30A og har beskrevet sin fattige og barske opv\xc3\xa6kst i omr\xc3\xa5det i flere v\xc3\xa6rker, blandt andet i romanen Barndommens gade fra 1943. I 1991 fik Tove Ditlevsens Plads, der ligger t\xc3\xa6t p\xc3\xa5 krydset mellem Hedebygade og Enghavevej, navn efter hende._NEWLINE_For- og baghusene til nr. 24-24A og 26-26A fra 1886 og 28, 28A, 30 og 30A fra 1884 blev fredet i 1997. Begrundelsen var at der var tale om karakteristisk boligbyggeri i de k\xc3\xb8benhavnske brokvarterer fra slutningen af 1800-tallet, og hvor lejlighedsplaner, trappeopgange og porte i vid udstr\xc3\xa6kning var blevet bevaret.'